pythainlp/thaigov-v2-corpus-22032023 huggingface dataset:
วันพฤหัสบดีที่ 25 มีนาคม 2564
การรถไฟแห่งประเทศไทยออกแบบชานชาลาภายในสถานีรถไฟทั่วประเทศ โดยคำนึงถึงการให้บริการประชาชนในทุกมิติ
การรถไฟแห่งประเทศไทย กระทรวงคมนาคม ชี้แจงถึงกรณีเกี่ยวกับการออกแบบปรับปรุงชานชาลาสถานีให้เป็นแบบชานสูงและชานต่ำภายในสถานีรถไฟต่าง ๆ
การรถไฟแห่งประเทศไทย กระทรวงคมนาคม ชี้แจงถึงกรณีเกี่ยวกับการออกแบบปรับปรุงชานชาลาสถานีให้เป็นแบบชานสูงและชานต่ำภายในสถานีรถไฟต่าง ๆ ว่า ขณะนี้ รฟท. อยู่ระหว่างพิจารณาผลดีผลเสียประเด็นดังกล่าว ซึ่งข้อสรุปในเรื่องชานชาลาแบบชานสูงหรือชานต่ำต้องมีการศึกษาและพิจารณาอย่างรอบคอบ โดยต้องคำนึงถึงผลกระทบในด้านต่าง ๆ ไม่ว่าจะเป็นด้านวิศวกรรมความปลอดภัย งบประมาณดำเนินการ รวมถึงการอำนวยความสะดวกแก่ผู้โดยสาร ขณะเดียวกันยังได้มีการนำประเด็นดังกล่าว สอบถามขอความเห็นจากสถาบันการศึกษา ผู้ทรงคุณวุฒิจากหน่วยงานภายนอก ที่ปรึกษาควบคุมงานโครงการก่อสร้าง ผู้บริหารโครงการก่อสร้างของ รฟท. และหน่วยงานภายนอกเพิ่มเติม โดยร่วมกันพิจารณารูปแบบชานชาลาสถานีเพื่อให้ได้รับมุมมองที่กว้างขวาง และเป็นประโยชน์ในทุก ๆ ด้าน
ล่าสุด ผู้สังเกตการณ์โครงการก่อสร้างทางคู่จากองค์กรต่อต้านคอร์รัปชั่น (ประเทศไทย) ได้มีหนังสือแจ้งมายังการรถไฟแห่งประเทศไทยว่า มีความกังวลในการปรับปรุงสถานีรถไฟให้เป็นชานชาลาสูงทั้งหมด เนื่องจากจะเป็นภาระงบประมาณจำนวนมาก อีกทั้งยังต้องคำนึงถึงความปลอดภัยในการใช้งานจริงของผู้โดยสาร ซึ่ง รฟท. ได้รวบรวมผลศึกษาและข้อมูลความเห็นจากหน่วยงานต่าง ๆ มาพิจารณาให้เกิดความรอบคอบในทุกมิติ ซึ่งจากการพิจารณาทั้งหมดต้องมีการศึกษาในทุก ๆ ด้าน ทั้งนี้ ในส่วนของการรถไฟฯการสั่งซื้อขบวนรถรุ่นใหม่เพื่อให้เหมาะสมและรองรับการให้บริการกับชานชาลาสูง 1.10 เมตร ยังต้องใช้เวลาอีกระยะหนึ่ง ดังนั้นในช่วงของการเปลี่ยนผ่านในการพัฒนาระบบรางของประเทศ ฝ่ายโครงการพิเศษและก่อสร้าง จึงเสนอให้ก่อสร้างชานชาลาสูง 1.10 เมตร กับสถานีขนาดใหญ่ และสถานีขนาดกลางที่ขบวนรถโดยสารส่วนใหญ่ลดความเร็วเพื่อเตรียมหยุดรับ-ส่งผู้โดยสารที่สถานี ส่วนสถานีขนาดเล็ก ป้ายหยุดรถ และที่หยุดรถ ซึ่งขบวนรถส่วนใหญ่วิ่งผ่านควรเป็นชานชาลาที่มีความสูง 50 เซนติเมตร ที่ออกแบบให้สามารถปรับความสูงได้ในอนาคต โดยยึดหลักความปลอดภัยในการให้บริการ
ขณะเดียวกัน รฟท. ได้มีการนำเสนอประเด็นข้อมูลดังกล่าวให้คณะกรรมการ รฟท. รับทราบในเบื้องต้นแล้ว นอกจากนี้หากมีการดำเนินการศึกษาแล้วเสร็จ ทั้งนี้จะต้องมีการนำข้อมูลเสนอกระทรวงคมนาคม เพื่อกำหนดนโยบายอย่างละเอียดรอบคอบอีกครั้ง
รฟท. ขอขอบคุณสำหรับข้อเสนอแนะ ข้อคิดเห็นต่าง ๆ ของทุกภาคส่วน และข้อเน้นย้ำว่า รฟท. จะรวบรวมข้อมูลมาประกอบการพิจารณาโดยวิศวกรผู้เชี่ยวชาญที่เกี่ยวข้องในทุกด้าน อย่างรอบคอบก่อนหาข้อยุติในการดำเนินการ เพื่อให้เกิดประโยชน์สูงสุดต่อประเทศชาติและความปลอดภัยของผู้ใช้บริการเป็นสำคัญ
วันพฤหัสบดีที่ 25 มีนาคม 2564
เช็กเงื่อนไขใหม่ 'เราเที่ยวด้วยกัน เฟส 3' คุมเข้มทุจริต
...
ได้เฮกันอีกครั้ง... เมื่อโครงการ “เราเที่ยวด้วยกัน” ซึ่งถือเป็นอีกหนึ่งโครงการกระตุ้นเศรษฐกิจด้านการท่องเที่ยวที่ได้รับกระแสตอบรับเป็นอย่างมาก ล่าสุด ครม.มีมติอนุมัติขยายระยะเวลาโครงการเราเที่ยวด้วยกันเฟส 3 โดยขยายสิทธิเพิ่มเติมอีก 2,000,000 สิทธิ จากเดิมที่มีใช้ไปแล้ว 6,000,000 สิทธิ ในช่วงเฟส 1 และ เฟส 2 รวมเป็น 8,000,000 สิทธิ คาดว่าจะเริ่มใช้สิทธิได้ตั้งแต่เดือนพ.ค. 64 เป็นต้นไป
.
ซึ่งในครั้งนี้ มีการปรับรายละเอียดเงื่อนไข เพื่อป้องกันไม่ให้เกิดการฉวยโอกาสขึ้นราคาหรือทุจริตโครงการฯ โดยมีสาระสำคัญหลายเรื่อง
.
เริ่มต้นที่ ผู้ประกอบการโรงแรม – ที่พัก ต้องให้ความยินยอมให้การท่องเที่ยวแห่งประเทศไทย (ททท.) สามารถนำข้อมูลห้องพัก ที่ขึ้นทะเบียนไว้กับกระทรวงมหาดไทย และราคาสูงสุด - ต่ำสุดของห้องพัก ไปใช้ในการตรวจสอบการจองที่พักของโครงการ
.
สำหรับการใช้งานของผู้ใช้สิทธิเข้าร่วมโครงการ จะต้องลงทะเบียนจองห้องพักล่วงหน้าอย่างน้อย 7 วัน เพื่อให้ ธ.กรุงไทย ส่งข้อมูลให้ ททท. ตรวจสอบว่าการจองนั้นมีความผิดปกติหรือไม่
.
ผู้เข้าร่วมโครงการต้องชำระเงินค่าห้องพักผ่านแอปฯ เป๋าตังและถุงเงิน พร้อมเพิ่มระบบยืนยันตัวตนด้วยการสแกนใบหน้าเมื่อเช็กอินเข้าที่พัก
.
รัฐบาลจะสนับสนุนคูปองอาหาร/ท่องเที่ยว (e-voucher) ในลักษณะร่วมจ่ายในอัตราร้อยละ 40 แต่ไม่เกิน 600 บาท/คืน เป็นราคาเดียวกันทั้งวันธรรมดาและวันหยุด
.
ส่วนผู้ที่เข้าร่วมโครงการต้องใช้บริการโรงแรมที่พักและ e-voucher ในพื้นที่จังหวัดอื่น ที่ไม่ใช่จังหวัดในทะเบียนบ้าน
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
ตั้งเป้า! พัฒนาร้านค้าปลีกสู่ “สมาร์ทโชวห่วย” 3,500 ร้านทั่วไทย
เห็นชอบ! ทุน สควค. สร้างครูวิทย์ ระยะ 4 เสริมกำลังพัฒนาประเทศ
ปรับกฎหมาย “ข้อมูลข่าวสารราชการ” หนุนประชาชนร่วมตรวจสอบภาครัฐ
เสนอต้มยำกุ้ง ขึ้นทะเบียนมรดกวัฒนธรรมที่จับต้องไม่ได้ของมนุษยชาติ
เปิดจองแล้ว ! เคหะสุขประชา บ้านเช่า สำหรับผู้มีรายได้น้อย
วันศุกร์ที่ 19 มีนาคม 2564
วราวุธ ลุยแก้ปัญหาภัยแล้ง ติดตามโครงการอนุรักษ์ฟื้นฟูแหล่งน้ำกุดเมืองฮาม พร้อมระบบกระจายน้ำด้วยพลังงานแสงอาทิตย์ จ.ศรีสะเกษ
วราวุธ ลุยแก้ปัญหาภัยแล้ง ติดตามโครงการอนุรักษ์ฟื้นฟูแหล่งน้ำกุดเมืองฮาม พร้อมระบบกระจายน้ำด้วยพลังงานแสงอาทิตย์ จ.ศรีสะเกษ
วราวุธ ลุยแก้ปัญหาภัยแล้ง ติดตามโครงการอนุรักษ์ฟื้นฟูแหล่งน้ำกุดเมืองฮาม พร้อมระบบกระจายน้ำด้วยพลังงานแสงอาทิตย์ จ.ศรีสะเกษ
วันนี้ (19 มี.ค. 64) เวลา 13.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหาร ทส. ลงพื้นที่ติดตามการดำเนินโครงการอนุรักษ์ฟื้นฟูแหล่งน้ำกุดเมืองฮาม พร้อมระบบกระจายน้ำด้วยพลังงานแสงอาทิตย์บ้านกุดเมืองฮาม หมู่ที่ 5 ตำบลกุดเมืองฮาม อำเภอยางชุมน้อย จังหวัดศรีสะเกษ พร้อมปลูกต้นตะเคียนทอง ต้นพะยูง และต้นประดูป่า บริเวณริมกุดเมืองฮาม รวมถึงร่วมมอบถุงปันสุขให้กับชาวบ้านในพื้นที่ โดยมีนายวิชัย ตั้งคำเจริญ รองผู้ว่าราชการจังหวัดศรีษะเกษ ให้การต้อนรับ
นายวราวุธ ศิลปอาชา กล่าวว่า โครงการอนุรักษ์ฟื้นฟูแหล่งน้ำกุดเมืองฮาม พร้อมระบบกระจายน้ำด้วยพลังงานแสงอาทิตย์ เป็นโครงการหนึ่งตามนโยบายรัฐบาล ในการสร้างความมั่นคงด้านทรัพยากรน้ำ สนับสนุนน้ำเพื่อการอุปโภค-บริโภค น้ำเพื่อการเกษตร และการอนุรักษ์ฟื้นฟูระบบนิเวศแหล่งน้ำให้มีความสมบูรณ์ โดยวันนี้ได้มาติดตามความก้าวหน้าในการดำเนินโครงการในปีงบประมาณ พ.ศ. 2563 (ผลงานก่อสร้างปัจจุบันร้อยละ 56) ใช้งบประมาณ 16.99 ล้านบาท ซึ่งจะสามารถกระจายน้ำให้กับประชาชนในพื้นที่กว่า 218 ครัวเรือน (ประมาณ 1,000 คน) ครอบคลุมพื้นที่การเกษตร พริก หอม กระเทียม กว่า 425 ไร่
สำหรับในอนาคต ปีงบประมาณ 2566 ได้เสนอโครงการก่อสร้างระบบกระจายน้ำด้วยพลังแสงอาทิตย์เพื่อสนับสนุนนาแปลงใหญ่ ต.กุดเมืองฮาม อ.ยางชุมน้อย จ.ศรีสะเกษ งบประมาณ 65 ล้านบาท เพื่อกระจายน้ำให้กับประชาชน 150 ครัวเรือน ครอบคลุมพื้นที่การเกษตรทางทิศเหนือของกุดเมืองฮามจำนวน 1,500 ไร่ ซึ่งเมื่อโครงการระบบกระจายน้ำทั้งสองโครงการแล้วเสร็จ พื้นที่เกษตรจะได้รับประโยชน์ รวมกว่า 2,725 ไร่ เกิดการจ้างงานในพื้นที่ คาดว่ารายได้ครัวเรือนจะเพิ่มขึ้นจากเดิม โดยครัวเรือนจะได้ประโยชน์กว่า 568 ครัวเรือน กว่า 2,500 คน
"น้ำทุกหยดนับวันจะหายากและมีค่ามากขึ้น ทรัพยากรน้ำ เป็นสิ่งที่มีความหมายต่อมนุษย์มาก ไม่ว่าจะเป็นเรื่องการอุปโภคบริโภค ทำการเกษตร อุตสาหกรรม และการรักษาระบบนิเวศ ดังนั้น จึงขอฝากประชาชนในพื้นที่ให้ใช้น้ำอย่างประหยัด คุ้มค่า และให้ช่วยกันปลูกป่า เพื่อให้มีระบบนิเวศที่สมบูรณ์ในอนาคต และไม่ต้องมีปัญหาภัยแล้งเหมือนที่ผ่านมา" รมว.ทส. กล่าวทิ้งท้าย
วันพฤหัสบดีที่ 25 มีนาคม 2564
ครม.เห็นชอบขยายเวลามาตรการ ยกเว้นอากรศุลกากรที่มีความจำเป็น เนื่องจากสถานการณ์การแพร่ระบาดโควิด-19 ตั้งแต่ 4 ก.พ.-30 ก.ย.64 เตรียมพร้อมรองรับสถานการณ์ระลอกใหม่
ครม.เห็นชอบขยายเวลามาตรการ ยกเว้นอากรศุลกากรที่มีความจำเป็น เนื่องจากสถานการณ์การแพร่ระบาดโควิด-19 ตั้งแต่ 4 ก.พ.-30 ก.ย.64 เตรียมพร้อมรองรับสถานการณ์ระลอกใหม่ ให้ปริมาณหน้ากากมีเพียงพอกับความต้องการใช้ภายในประเทศ
วันที่ 25 มี.ค. 64 นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า การประชุม ครม. เมื่อวันที่ 23 มี.ค. 64 ครม. เห็นชอบในหลักการร่างประกาศกระทรวงการคลัง เรื่อง การลดอัตราอากรและยกเว้นอากรศุลกากรตามมาตรา 12 แห่งพระราชกำหนดพิกัดอัตราศุลกากร พ.ศ. 2530 (ฉบับที่ ..) และร่างประกาศกระทรวงการคลัง เรื่อง การยกเว้นอากรศุลกากรสำหรับของที่นำเข้ามาเพื่อผลิตเป็นหน้ากาก (ฉบับที่ ..) รวม 2 ฉบับ ตามที่กระทรวงการคลังเสนอ ซึ่งมีสาระสำคัญเป็นการขยายระยะเวลามาตรการยกเว้นอากรศุลกากรสำหรับสินค้าหน้ากากชนิดที่ใช้ในห้องผ่าตัด หน้ากากกรองฝุ่น หมอกควัน หรือสารพิษ บรรดาที่เป็นอุปกรณ์เพื่อความปลอดภัย และหน้ากากกรองเชื้อโรค และหน้ากากทางการแพทย์นอกจากหน้ากากชนิดที่ใช้ในห้องผ่าตัด ตั้งแต่วันที่ 4 กุมภาพันธ์ 2564 ถึงวันที่ 30 กันยายน 2564 และขยายระยะเวลาการยกเว้นอากรศุลกากรสำหรับของที่นำเข้ามาเพื่อผลิตเป็นหน้ากากที่ใช้ในห้องผ่าตัด หน้ากากกรองเชื้อโรค หน้ากากทางการแพทย์นอกจากหน้ากากชนิดที่ใช้ในห้องผ่าตัด และหน้ากากกรองฝุ่น หมอกควัน หรือสารพิษ บรรดาที่เป็นอุปกรณ์เพื่อความปลอดภัย ตั้งแต่วันที่ 4 กุมภาพันธ์ 2564 ถึงวันที่ 30 กันยายน 2564 เพื่อเป็นการเตรียมความพร้อมรองรับสถานการณ์การแพร่ระบาดระลอกใหม่ของโรคติดเชื้อไวรัสโคโรนา 2019 ที่จะเกิดขึ้น
โฆษกประจำสำนักนายกรัฐมนตรีกล่าวว่า ที่ผ่านมากระทรวงการคลังได้เคยมีมาตรการยกเว้นอากรศุลกากรเพื่อดูแลและเยียวยาผลกระทบจากการแพร่ระบาดของโรคติดเชื้อไวรัสโคโรนา 2019 ตามประกาศกระทรวงการคลัง เรื่อง การลดอัตราอากรและยกเว้นอากรศุลกากรตามมาตรา 12 แห่งพระราชกำหนดพิกัดอัตราศุลกากร พ.ศ. 2530 ฉบับที่ 3 และ ฉบับที่ 7 และประกาศกระทรวงการคลัง เรื่อง การยกเว้นอากรศุลกากรสำหรับของที่นำเข้ามาเพื่อผลิตเป็นหน้ากาก ลงวันที่ 22 ธันวาคม 2563 ซึ่งขณะนี้ได้สิ้นผลใช้บังคับแล้ว แต่โดยที่สถานการณ์การแพร่ระบาดของโรคโควิด-19 ในต่างประเทศยังมีการระบาดอย่างรุนแรง และเกิดการแพร่ระบาดระลอกใหม่ภายในประเทศ ประเทศไทยจึงควรมีการเตรียมความพร้อมเพื่อรองรับสถานการณ์ดังกล่าว และเพื่อให้มีปริมาณหน้ากากเพียงพอสำหรับความต้องการใช้ของบุคลากรทางการแพทย์ ผู้ป่วย กลุ่มเสี่ยงต่าง ๆ และประชาชนสามารถเข้าถึงสินค้าหน้ากากได้อย่างทั่วถึง ดังนั้น กระทรวงการคลังจึงเห็นควรขยายระยะเวลามาตรการยกเว้นอากรศุลกากรที่มีความจำเป็น เนื่องจากสถานการณ์การแพร่ระบาดของโรคโควิด-19 เพื่อให้มาตรการฯ ดำเนินการได้อย่างต่อเนื่อง
“การขยายระยะเวลามาตรการยกเว้นอากรศุลกากรสำหรับสินค้าดังกล่าว จะทำให้รัฐสูญเสียรายได้โดยประมาณ 9 ล้านบาท และการสูญเสียรายได้ก็อาจจะเพิ่มสูงขึ้นตามปริมาณความต้องการภายในประเทศ แต่อย่างไรก็ตาม มาตรการดังกล่าวจะเป็นการรองรับสถานการณ์การแพร่ระบาดระลอกใหม่ที่เกิดขึ้น เพื่อให้มีปริมาณหน้ากากเพียงพอสำหรับความต้องการใช้ของบุคลากรทางการแพทย์ ผู้ป่วย กลุ่มเสี่ยงต่าง ๆ และประชาชนสามารถเข้าถึงสินค้าดังกล่าวได้อย่างทั่วถึง” โฆษกประจำสำนักนายกรัฐมนตรีกล่าว
วันจันทร์ที่ 8 มีนาคม 2564
ส่ง อสม. ลงพื้นที่ให้ความรู้วัคซีนโควิด-19
...
ขณะนี้ อสม. กว่า 1 ล้าน 5 หมื่นคนทั่วประเทศ เริ่มลงพื้นที่ทำความเข้าใจเรื่องวัคซีนโควิด-19 กับประชาชนในชุมชนทั่วประเทศแล้วครับ
.
โดยจะให้ความรู้เรื่องวัคซีนโควิด-19 ผ่านสื่อและชุดข้อมูล ทำการสำรวจ คัดกรองกลุ่มเป้าหมาย พร้อมเชิญชวนประชาชนลงทะเบียน “หมอพร้อม” เพื่อรายงานติดตามอาการไม่พึงประสงค์หลังจากฉีดวัคซีน และแจ้งเตือนนัดหมายรับวัคซีนเข็มที่ 2
.
สำหรับกลุ่มที่ไม่มีสมาร์ทโฟน จะให้ลงทะเบียนผ่านโทรศัพท์ของลูกหลานในครอบครัว หรือของทีม อสม. เอง และรวบรวมรายงานติดตามอาการไม่พึงประสงค์ส่งต่อไปยัง รพ.สต. และรพ.ชุมชน
.
ปัจจุบัน อสม. ได้เคาะประตูบ้านให้ความรู้เรื่องวัคซีนโควิด-19 แล้ว จำนวน 323,384 หลังคาเรือน ส่วนพื้นที่ 13 จังหวัดที่เป็นเป้าหมายของการได้รับวัคซีนล็อตแรกนั้น ได้ให้ความรู้แล้ว 297,672 หลังคาเรือน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 10 มีนาคม 2564
สำนักงานปลัดกระทรวงกลาโหม รับสมัครสอบคัดเลือกบุลคลพลเรือนเข้ารับราชการเป็นข้าราชการ และจ้างงานเป็นพนักงานราชการ ประจำปี 2564
จำนวน 67 อัตรา สามารถสอบถามข้อมูลเพิ่มเติมได้ที่ 02 226 1397
วันจันทร์ที่ 8 มีนาคม 2564
นายกรัฐมนตรีมอบ สธ. หารือข้อกำหนดการออกพาสปอร์ตวัคซีนโควิด-19  ระหว่างรอองค์การอนามัยโลก (WHO) กำหนดมาตรฐานกลาง
นายกรัฐมนตรีมอบ สธ. หารือข้อกำหนดการออกพาสปอร์ตวัคซีนโควิด-19  ระหว่างรอองค์การอนามัยโลก (WHO) กำหนดมาตรฐานกลาง
วันนี้ (8 มีนาคม 2564) เวลา 12.00 น. ณ บริเวณทางเชื่อมตึกภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมให้สัมภาษณ์ภายหลังการประชุมคณะกรรมการขับเคลื่อน 5G แห่งชาติ ครั้งที่ 1/2564 ว่า การประชุมวันนี้ เพื่อขับเคลื่อนการพัฒนา 5G ของประเทศไทยในภาพรวมทั้งหมด มีภาคเอกชนมหาวิทยาลัย นักวิจัยต่าง ๆ เข้าร่วมหารือกันในวันนี้ โดยเฉพาะการพัฒนา 5G ที่บ้านฉาง สำเร็จแล้วในระดับหนึ่ง เตรียมลงพื้นที่ตรวจเยี่ยมการใช้ประโยชน์ทุกกิจกรรมในพื้นที่ EEC อีกครั้งหนึ่ง
นายกรัฐมนตรีกล่าวถึงแนวทางการผ่อนคลายทำกิจกรรมในช่วงเทศกาลสงกรานต์ ซึ่งจะเปิดการสัญจรเดินทางไปทุกพื้นที่ โดยพิจารณามาตรการรองรับในการป้องกัน COVID-19 ด้วย กระทรวงสาธารณสุข กระทรวงมหาดไทย และหน่วยงานที่เกี่ยวข้องกับหลายกระทรวง กำลังหารือกับศูนย์บริหารสถานการณ์โควิด-19 (ศบค.) เป้าหมายสำคัญคือ ทำอย่างไรไม่ให้เกิดการแพร่ระบาดในระลอกใหม่ เพราะการเคลื่อนที่ของประชาชนจำนวนมาก โดยเฉพาะการท่องเที่ยวในช่วงเทศกาลสงกรานต์ เพื่อให้เศรษฐกิจการท่องเที่ยว การค้าขาย โรงแรม ผู้ประกอบการธุรกิจมีรายได้ขึ้นมา ฟื้นฟูช่วงเวลาที่สูญหายในช่วงที่ผ่านมา หลายอย่างกำลังดำเนินการอยู่เพื่อให้ทันก่อนเทศกาลสงกรานต์นี้
นายกรัฐมนตรียังเผยว่า ได้สั่งการให้กระทรวงสาธารณสุขประชุมเร่งรัดให้เตรียมพิจารณาข้อกำหนดการออกพาสปอร์ตวัคซีนโควิด-19 ระหว่างรอองค์การอนามัยโลก (WHO) กำหนดมาตรฐานกลางเพื่อให้ทุกประเทศทั่วโลกใช้มาตรฐานเดียวกัน สำหรับการนำเข้าวัคซีนของภาคเอกชนนั้น กระทรวงสาธารณสุขได้เชิญผู้ประกอบการต่าง ๆ มาหารือบ้างแล้ว โดยเฉพาะโรงพยาบาลเอกชนหรือกลุ่มต่าง ๆ ที่ต้องการนำเข้าวัคซีนเข้ามาเอง อย่างไรก็ตาม วัคซีนที่เอกชนจะนำเข้าต้องได้รับการรับรองจากสำนักงานคณะกรรมการอาหารและยาของไทย ต้องชี้แจงแหล่งที่มาของวัคซีนและปริมาณการนำเข้าและต้องรายงานความคืบหน้าของการนำเข้าและการใช้วัคซีนอย่างต่อเนื่องอีกด้วย นายกรัฐมนตรี ยืนยันว่า รัฐบาลไม่เคยปิดกั้นใครหรือเอื้อประโยชน์ให้ใครในการนำเข้าวัคซีนทั้งสิ้น
นายกรัฐมนตรีกล่าวถึงผลเลือกตั้งซ่อม ไม่ได้ทำให้ความสัมพันธ์กับพรรคร่วมรัฐบาลเปลี่ยนไป ไม่มีผลในการปรับเก้าอี้รัฐมนตรีทั้งสิ้น ส่วนการแก้ปัญหาบางกลอยนั้น กระทรวงทรัพยากรธรรมชาติและสิ่งแวดล้อมร่วมกับพลเอก ประวิตร วงษ์สุวรรณ รองนายกรัฐมนตรี ได้ดำเนินการเรื่องนี้อยู่ในขณะนี้ ในส่วนของ P MOVE วันนี้เข้าสู่คณะกรรมการนโยบายที่ดินแห่งชาติ (คทช.) พิจารณาให้ประชาชนทุกกลุ่มสามารถเข้าถึงพื้นที่เพื่อทำกินได้
......................
กลุ่มประชาสัมพันธ์และเผยแพร่ สำนักโฆษก
วันศุกร์ที่ 5 มีนาคม 2564
เอาจริง! ปลด 70 ร้านค้าผิดเงื่อนไข “คนละครึ่ง – เราชนะ”
...
เรียกได้ว่าฮอตสุด ๆ ครับ กับพ่อค้าแม่ขายที่พากันมาสมัครร่วมโครงการคนละครึ่ง เราชนะ รวมถึงน้องใหม่อย่าง “ม.33 เรารักกัน” มากขึ้น
.
แต่ขณะเดียวกันก็มีการร้องเรียนจากประชาชนว่ามีร้านค้าที่ร่วมโครงการ ไม่ว่าจะเป็นร้านธงฟ้าฯ หรือร้านค้ารายย่อย ฉวยโอกาสปรับขึ้นราคาสินค้า รับแลกเงินสด ไม่ปิดป้ายราคา รวมถึงขายเหล้า – บุหรี่ ซึ่งผิดเงื่อนไขของโครงการฯ
.
กระทรวงพาณิชย์จึงเร่งตรวจสอบร้านค้าทั่วประเทศ พบว่า มีร้านค้าที่ทำผิดเงื่อนไขจริง และได้ดำเนินคดีไปแล้วกว่า 70 ราย (ตั้งแต่ ธ.ค. 63 – มี.ค. 64)
.
นอกจากนี้ ร้านค้าที่กระทำผิดจะถูกเพิกถอนสิทธิ์ในการร่วมโครงการบัตรสวัสดิการแห่งรัฐ ถูกเรียกคืนเครื่อง EDC รวมทั้งไม่สามารถรับชำระเงินจากแอปพลิเคชัน “เป๋าตัง” ได้อีกต่อไป
.
จึงขอความร่วมมือประชาชน หากพบร้านค้าฉวยโอกาสขึ้นราคาสินค้า ไม่ปิดป้ายแสดงราคา หรือทำผิดเงื่อนไขโครงการฯ สามารถแจ้งได้ที่สายด่วนกรมการค้าภายใน โทร.1569 หรือ สนง.พาณิชย์จังหวัดทั่วประเทศ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 2 มีนาคม 2564
รมว.ยุติธรรม เปิดโครงการฝึกอบรมอาชีพวิชาโหราศาสตร์ ณ เรือนจำพิเศษธนบุรี ผลักดันวิชาชีพ “หมอดู” ให้ผู้ต้องขัง หวังสร้างอาชีพหลังพ้นโทษ
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดโครงการฝึกอบรมอาชีพวิชาโหราศาสตร์
ในวันจันทร์ที่ ๑ มีนาคม ๒๕๖๔ เวลา ๑๔.๐๐ น. ณ เรือนจำพิเศษธนบุรี นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานเปิดโครงการฝึกอบรมอาชีพวิชาโหราศาสตร์ โดยมีว่าที่ร้อยตรีธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม นายวิทยา สุริยะวงค์ รองปลัดกระทรวงยุติธรรม นายอายุตม์ สินธพพันธุ์ อธิบดีกรมราชทัณฑ์ นายสมภพ รุจจนเวท ผู้บัญชาการเรือนจำพิเศษธนบุรี อาจารย์วิพาพร พงศ์เจริญ ผู้แทนนายกสมาคมโหราศาสตร์นานาชาติ อาจารย์ศิวนาถ ฤชุพันธุ์ นายกสมาคมโหรแห่งประเทศไทยในพระบรมราชูปถัมภ์ และอาจารย์ผู้สอนอิสระ ดร.เขมชาติ ปริญญานุสรณ์ (อาจารย์คฑา ชินบัญชร) พร้อมด้วยข้าราชการและเจ้าหน้าที่ เข้าร่วม
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า การจัดโครงการฝึกอบรมอาชีพวิชาโหราศาสตร์ในครั้งนี้ ถือได้ว่าเป็นการเพิ่มช่องทางในการประกอบอาชีพที่หลากหลายให้ผู้ต้องขัง ซึ่งเป็นอีกทางเลือกหนึ่งที่น่าสนใจและมีประโยชน์ เนื่องจากในปัจจุบันอาชีพหมอดูจัดว่าเป็นอาชีพที่ได้รับความสนใจจากสังคม อันเกิดจากวิถีและวัฒนธรรมของสังคมไทยที่มีพื้นฐานความเชื่อในเรื่องโชคชะตาราศี มีความเชื่อในการดูดวง ทำนายดวงชะตา อีกทั้งอาชีพหมอดูอาจเหมือนเป็นที่พึ่งทางใจอย่างหนึ่งสำหรับคนที่กำลังประสบปัญหาบางประการแล้วไม่สามารถหาทางออกได้ และสิ่งที่สำคัญนอกเหนือจากความรู้ในการเรียนวิชาโหราศาสตร์สิ่งหนึ่งที่ต้องเน้นย้ำให้มาก หากผู้เรียนต้องการประสบความสำเร็จ คือต้องมีคุณธรรมมีจรรยาบรรณ มีความอดทน หมั่นสั่งสมประสบการณ์ สร้างความเชื่อมั่นโดยต้องอาศัยระยะเวลาเป็นตัวกำหนด และต้องไม่นำความรู้ไปใช้ในทางที่ผิด เช่น การหลอกลวงหรือฉ้อฉล ฉ้อโกงผู้อื่น โดยขณะนี้มีเรือนจำ/ทัณฑสถาน นำร่อง จำนวน ๕ แห่ง ได้แก่ ๑. ทัณฑสถานหญิงธนบุรี ๒. เรือนจำพิเศษธนบุรี ๓. เรือนจำพิเศษกรุงเทพมหานคร ๔. ทัณฑสถานบำบัดพิเศษหญิง และ ๕. ทัณฑสถานหญิงนครราชสีมา เริ่มดำเนินการ จำนวน ๑ รุ่น จำนวนแห่งละ ๒๐-๒๕ คน ซึ่งวิชาที่จะสอน คือ วิชาไพ่ทาโรต์และวิชาคัมภีร์มหาสัตตเลข (การพยากรณ์ด้วยเลข ๗ ตัว จากวัน เดือน ปีเกิด)
นายอายุตม์ สินธพพันธุ์ อธิบดีกรมราชทัณฑ์ กล่าวว่า ขอขอบคุณนายกสมาคมโหรแห่งประเทศไทย ในพระบรมราชินูปถัมภ์ นายกสมาคมโหราศาสตร์นานาชาติ และอาจารย์ผู้สอนทุกท่านที่มีส่วนเกี่ยวข้อง ในการร่วมกันพัฒนาอาชีพให้กับผู้ต้องขัง พร้อมทั้งขอโอกาสจากสังคมให้ช่วยเปิดใจยอมรับผู้ต้องขัง หากบุคคลเหล่านี้ได้รับโอกาสอีกสักครั้งในการประกอบอาชีพ พวกเขาจะสามารถมีรายได้เลี้ยงตนเองและครอบครัว และจะไม่หวนกลับไปกระทำความผิดซ้ำอีกอย่างแน่นอน
วันจันทร์ที่ 15 มีนาคม 2564
รมว.พม. นำทีม ลงพื้นที่ จ.ภูเก็ต บูรณาการ 12 หน่วยงาน เร่งพัฒนาคุณภาพชีวิตกลุ่มเปราะบางรายครัวเรือน พร้อมดูแลเรื่องฝึกทักษะอาชีพใหม่ เมื่อเปิดประเทศ
รมว.พม. นำทีม ลงพื้นที่ จ.ภูเก็ต บูรณาการ 12 หน่วยงาน เร่งพัฒนาคุณภาพชีวิตกลุ่มเปราะบางรายครัวเรือน พร้อมดูแลเรื่องฝึกทักษะอาชีพใหม่ เมื่อเปิดประเทศ
วันที่ 13 มี.ค. 64 เวลา 09.30 น. ณ ห้องประชุมโรงแรมภูเก็ตเมอร์ลิน อำเภอเมืองภูเก็ต จังหวัดภูเก็ต นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานการประชุมการบูรณาการเพื่อขับเคลื่อนการพัฒนาคุณภาพชีวิตกลุ่มเปราะบางรายครัวเรือนร่วมกับหน่วยงาน 12 กระทรวง และ ทีม พม. จังหวัด (One Home) เขตตรวจราชการที่ 6 (จังหวัดภูเก็ต กระบี่ ตรัง พังงา ระนอง และสตูล) โดยมี นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์พร้อมคณะผู้บริหาร นายปิยพงศ์ ชูวงศ์ รองผู้ว่าราชการจังหวัดภูเก็ต ผู้แทนหน่วยงาน 12 กระทรวง ในพื้นที่ และหัวหน้าหน่วยงาน ทีม พม. จังหวัด (One Home) เขตตรวจราชการที่ 6 เข้าร่วมประชุม เพื่อขับเคลื่อนโครงการพัฒนาคุณภาพชีวิตกลุ่มเปราะบางรายครัวเรือน โดยตรวจสอบข้อมูลครอบครัวกลุ่มเปราะบางจากระบบบริหารจัดการข้อมูลการพัฒนาคนแบบชี้เป้า : Thai People Map and Analytics Platform (TPMAP) Social MAP ผู้ได้รับบัตรสวัสดิการแห่งรัฐ ผู้ประสบปัญหาทางสังคม เงินอุดหนุนประเภทต่าง ๆ และเบี้ยยังชีพประเภทต่าง ๆ เพื่อนำไปสู่การวางแผนการขับเคลื่อนโครงการฯ ต่อไป
นายจุติ กล่าวต่อไปว่า สำหรับการลงพื้นที่จังหวัดภูเก็ตในวันนี้ ตนตั้งใจมาติดตามความคืบหน้าของการดูแลกลุ่มเปราะบาง เพราะว่าประชากรส่วนใหญ่พึ่งพารายได้จากการท่องเที่ยว โดยทางผู้ว่าราชการจังหวัดภูเก็ตได้นำทีมลงพื้นที่ตรวจสอบด้วยตนเอง ซึ่งพบผู้ได้รับผลกระทบและกลุ่มเปราะบางเพิ่มขึ้น โดยกระทรวง พม. จะเน้นเรื่องการบูรณาการของงานทั้ง 12 กระทรวง ซึ่งรัฐบาลมีความตั้งใจว่าจะไม่ทิ้งใครไว้ข้างหลัง และขอให้ทุกคนทำงานกันเป็นทีมประเทศไทย เพื่อจะได้ฟันฝ่าวิกฤติของจังหวัดภูเก็ต พังงา และกระบี่ไปด้วยกันได้ ซึ่งมีปัญหาคล้ายๆ กัน และเมื่อเปิดประเทศ จะได้ดูแลกลุ่มเหล่านี้ให้มีอาชีพที่มีความยั่งยืนเพิ่มขึ้น
นายจุติ กล่าวต่อไปอีกว่า สำหรับตัวเลขคนตกงานของจังหวัดภูเก็ตนั้นมีเพิ่มขึ้น และครอบครัวที่มีคนเข้าข่ายกลุ่มเปราะบาง กลุ่มที่ยากจน มีเพิ่มขึ้นด้วย ในส่วนของกระทรวง พม. จะดำเนินการในเรื่องการฝึกทักษะเพื่อเตรียมรับอาชีพใหม่ เมื่อเปิดประเทศ นอกจากนั้น กระทรวง พม. จะเยียวยาและดูแลกลุ่มคนเหล่านั้น โดยเฉพาะอย่างยิ่งกลุ่มเด็กที่ต้องเรียนหนังสือที่เราต้องดูแลในเรื่องโภชนาการและครอบครัวของเด็ก เพื่อให้เข้าถึงสิทธิและสวัสดิการสังคมของรัฐได้อย่างทั่วถึงและเป็นธรรม
นายจุติ กล่าวเพิ่มเติมว่า นอกจากนี้ ยังมีการเปิดกิจกรรมการส่งเสริมการเลี้ยงดูเด็กปฐมวัย โดยมีและมอบเงินช่วยเหลือครอบครัวเด็กปฐมวัย จำนวน 320 คน สำหรับกลุ่มเปราะบางในพื้นที่ มีการให้ความช่วยเหลือผ่านสวัสดิการสังคมของรัฐ ด้วยการมอบเงินสมทบกองทุนสวัสดิการชุมชน จำนวน 7 กองทุน มอบบ้านพอเพียงชนบท 4 ตำบล จำนวน 30 หลัง มอบงบประมาณโครงการบ้านมั่นคง ชุมชนท่าจีน จำนวน 191 ครัวเรือน และชุมชนกิ่งแก้ว จำนวน 433 ครัวเรือน และมอบรถเข็นคนพิการ จำนวน 20 คัน อีกทั้งมีการมอบมอบเกียรติบัตรแก่องค์กรที่ร่วมขับเคลื่อนกิจกรรมส่งเสริมความรับผิดชอบต่อสังคม (CSR) ประจำปี 2564 จำนวน 9 ราย
วันอังคารที่ 23 มีนาคม 2564
นายกรัฐมนตรีสนับสนุน (ร่าง) พ.ร.บ.ประชามติ ซึ่งอยู่ระหว่างการพิจารณาของที่ประชุมสภาฯ ให้ออกมาด้วยดีและสามารถแก้ไขรัฐธรรมนูญได้ในอนาคต
นายกรัฐมนตรีสนับสนุน (ร่าง) พ.ร.บ.ประชามติ ซึ่งอยู่ระหว่างการพิจารณาของที่ประชุมสภาฯ ให้ออกมาด้วยดีและสามารถแก้ไขรัฐธรรมนูญได้ในอนาคต
วันนี้ (23 มีนาคม 2564) เวลา 14.00 น. ณ ตึกสันติไมตรี (หลังใน) ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แถลงสื่อมวลชนภายหลังการประชุมคณะรัฐมนตรียืนยันรัฐบาลห่วงใยประชาชนที่ได้รับผลกระทบทุกภาคส่วน เร่งดำเนินการปลดล็อค Soft Loan เพื่อให้ภาคธุรกิจ SMEs ได้เข้าถึงมาตรการการเยียวยาของรัฐอย่างต่อเนื่อง พร้อมเดินหน้าแก้ไขปัญหาค่าโดยสารรถไฟฟ้าสายสีเขียวเพื่อไม่ให้ประชาชนได้รับความเดือดร้อน ซึ่งอยู่ระหว่างรอผลการพิจารณาจากสำนักงานคณะกรรมการป้องกันและปราบปรามการทุจริตในภาครัฐและนำเข้าสู่ที่ประชุมคณะรัฐมนตรีต่อไป
นายกรัฐมนตรียังตอบคำถามสื่อมวลชนถึงกรณีการขนย้ายข้าว เป็นการซื้อ-ขายระหว่างพ่อค้าและประชาชนชาวเมียนมาร์ ตามพื้นที่สันเขาติดชายแดนประเทศไทย ซึ่งขณะนี้ยังไม่ต้องการให้มีการข้ามแดนไปมา ยืนยันไม่มีความเกี่ยวข้องด้านการทหาร สำหรับกรณีบางกลอย อ.แก่งกระจาน จ.เพชรบุรี นั้น ได้มอบหมายให้คณะกรรมการแก้ไขปัญหาที่อยู่อาศัยและที่ทำกิน รวมทั้งการพัฒนาและฟื้นฟูคุณภาพชีวิตของชาวกะเหรี่ยงในพื้นที่บ้านบางกลอย อ.แก่งกระจาน จ.เพชรบุรี ซึ่งมีกรรมการจากหลายกระทรวงร่วมพิจารณาให้ความดูแลช่วยเหลือ ต่อไป
ทั้งนี้ นายกรัฐมนตรียืนยันว่าการขยายระยะเวลาประกาศใช้ พ.ร.ก.ฉุกเฉินฯ เป็นการใช้กฎหมายเพื่อบูรณาการการทำงานของเจ้าหน้าที่ในหลายภาคส่วนการควบคุมการแพร่ระบาดของเชื้อไวรัสโควิด-19 นายกรัฐมนตรียังมีความห่วงใยการจัดทำร่างพระราชบัญญัติว่าด้วยการออกเสียงประชามติ พ.ศ. …. ซึ่งอยู่ในวาระการพิจารณาในรัฐสภา หวังว่าจะช่วยกันพิจารณาอย่างดี เพราะมีความสำคัญ เนื่องจากต่อไปก็จะมีการพิจารณาแก้ไขรัฐธรรมนูญต่อไปได้ด้วย นายกรัฐมนตรียังวางเป้าหมายให้ไทยขยับขึ้นสู่กลุ่ม Tier 1 ของรายงานการค้ามนุษย์ของ กระทรวงการต่างประเทศสหรัฐอเมริกา (Tip Report) โดยเร็ว ยืนยันรัฐบาลเร่งดำเนินการทุกอย่างตามกฎหมาย
...............
กลุ่มประชาสัมพันธ์และเผยแพร่ สำนักโฆษก
วันจันทร์ที่ 1 มีนาคม 2564
โปรดตรวจสอบรถตู้โดยสารที่มีอายุครบ 10 ปี
องค์การขนส่งมวลชนกรุงเทพ (ขสมก.) กระทรวงคมนาคม ขอให้ผู้โดยสารที่ใช้บริการรถตู้โดยสารโปรดตรวจสอบรถตู้โดยสาร ที่มีอายุครบ 10 ปี
องค์การขนส่งมวลชนกรุงเทพ (ขสมก.) กระทรวงคมนาคม ขอให้ผู้โดยสารที่ใช้บริการรถตู้โดยสารโปรดตรวจสอบรถตู้โดยสารที่มีอายุครบ 10 ปี ในเดือนมีนาคม 2564 (หมายเลขทะเบียน ตั้งแต่ 15 -2500 ลงมา) ซึ่งมีความเสี่ยงสูงในการเกิดอุบัติเหตุ และเป็นรถผิดกฎหมาย บริษัทประกันภัยไม่รับจัดทำประกันภัยให้กับรถตู้ดังกล่าว ส่งผลให้ผู้ใช้บริการไม่ได้รับความคุ้มครองเมื่อเกิดอุบัติเหตุ
วันจันทร์ที่ 22 มีนาคม 2564
กยศ. พร้อมให้กู้ผ่านมือถือ 38,000 ล้านบาท ดีเดย์ 1 เม.ย.นี้
กยศ.เตรียมเงินงบประมาณ 38,000 ลบ. สำหรับให้กู้ยืมปีการศึกษา 2564 สร้างโอกาสการศึกษาให้ นร. นศ. กู้ยืมตั้งแต่ระดับมัธยมปลายถึงระดับ ป.โท สามารถยื่นขอกู้ยืมผ่านโทรศัพท์มือถือสมาร์ตโฟนด้วยแอป “กยศ. Connect” ตั้งแต่วันที่ 1 เม.ย.2564 เป็นต้นไป
กองทุนเงินให้กู้ยืมเพื่อการศึกษา (กยศ.) เตรียมเงินงบประมาณ 38,000 ล้านบาท สำหรับการให้กู้ยืมปีการศึกษา 2564 เพื่อสร้างโอกาสทางการศึกษาให้นักเรียน นักศึกษากู้ยืมตั้งแต่ระดับมัธยมศึกษาตอนปลายถึงระดับปริญญาโท โดยสามารถยื่นขอกู้ยืมผ่านโทรศัพท์มือถือสมาร์ตโฟนด้วยแอปพลิเคชัน “กยศ. Connect” ตั้งแต่วันที่ 1 เมษายน 2564 เป็นต้นไป
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา ได้เปิดเผยว่า “ในปีการศึกษา 2564 กองทุนได้เตรียมเงินงบประมาณให้กู้ยืมจำนวน 38,000 ล้านบาท เพื่อรองรับนักเรียน นักศึกษาจำนวนกว่า 624,000 ราย สามารถกู้ยืมได้สูงสุดถึง 200,000 บาทต่อปี ขึ้นอยู่กับหลักสูตรสาขาวิชาหรือประเภทวิชาที่เลือกเรียน และในปีนี้เป็นปีแรกที่กองทุนให้กู้ยืมเงินแก่นักศึกษาระดับปริญญาโท สำหรับเงื่อนไขการกู้ยืมแบ่งเป็น 4 ลักษณะ ดังนี้ ลักษณะที่ 1 นักเรียนหรือนักศึกษาที่ขาดแคลนทุนทรัพย์ ลักษณะที่ 2 นักเรียนหรือนักศึกษาที่ศึกษาในสาขาวิชาที่เป็นความต้องการหลัก ซึ่งมีความชัดเจนของการผลิตกำลังคนและมีความจำเป็นต่อการพัฒนาประเทศ ลักษณะที่ 3 นักเรียนหรือนักศึกษาที่ศึกษาในสาขาวิชาขาดแคลน หรือที่กองทุนมุ่งส่งเสริมเป็นพิเศษ ลักษณะที่ 4 นักเรียนหรือนักศึกษาที่เรียนดี เพื่อสร้างความเป็นเลิศ โดยให้กู้ในระดับปริญญาโท
ทั้งนี้ สามารถตรวจสอบรายละเอียดสาขาวิชาและเงื่อนไขการให้กู้ยืมทั้ง 4 ลักษณะได้ที่เว็บไซต์กองทุน www.studentloan.or.th โดยนักเรียน นักศึกษาสามารถยื่นกู้ผ่านแอปพลิเคชัน “กยศ. Connect” ได้ตั้งแต่วันที่ 1 เมษายน 2564 เป็นต้นไป และสอบถามรายละเอียดได้ที่สถานศึกษาที่ผู้กู้ประสงค์จะศึกษาต่อ กองทุน ขอยืนยันว่า กองทุนจะเป็นหลักประกันของทุกครอบครัว เพื่อให้บุตรหลานและนักเรียน นักศึกษารุ่นหลังมีโอกาสเข้าถึงการศึกษาได้ทุกคน โดยไม่มีการจำกัดโควตาการให้กู้ยืมแต่อย่างใด หากมีข้อสงสัยสามารถสอบถามได้ที่ไลน์บัญชีทางการ “กยศ.” หรือโทร. 0 2016 4888” ผู้จัดการกองทุนฯ กล่าวในที่สุด
วันพุธที่ 24 มีนาคม 2564
ครม. ปรับ“โครงการเราเที่ยวด้วยกัน”เพิ่ม 2 ล้านสิทธิ เน้นสแกนใบหน้า จ่ายผ่านเป๋าตังและถุงเงิน ขยายระยะเวลาถึง 31 ส.ค. นี้ พร้อมขยายระยะเวลาเบิกจ่าย “โครงการกำลังใจ” เพื่อความรัดกุม
ครม. ปรับปรุง “โครงการเราเที่ยวด้วยกัน” เพิ่ม 2 ล้านสิทธิ์ เน้นสแกนใบหน้า จ่ายผ่านเป๋าตังและถุงเงิน ขยายระยะเวลาโครงการถึง 31 สิงหาคมนี้ พร้อมขยายระยะเวลาการเบิกจ่าย “โครงการกำลังใจ” เพื่อความรัดกุม
นายอนุชา บูรพชัยศรี โฆษกประจำสำนักนายกรัฐมนตรี เผยที่ประชุมคณะรัฐมนตรีอนุมัติปรับปรุงรายละเอียด “โครงการกำลังใจ” และ “โครงการเราเที่ยวด้วยกัน” ดังนี้
“โครงการกำลังใจ” ขยายระยะเวลาการเบิกจ่ายงบประมาณโครงการกำลังใจ จากเดิมที่จะสิ้นสุดวันที่ 31 มีนาคม 2564 เป็นวันที่ 30 มิถุนายน 2564 เพื่อให้ททท. มีระยะเวลาในการรวบรวมหลักฐานจากผู้ประกอบการบริษัทนำเที่ยว เพื่อให้การจ่ายเงินเป็นไปด้วยความรัดกุมและถูกต้อง สำหรับผลการดำเนินโครงการกำลังใจ ณ 8 มี.ค. 64 มี อสม. ที่เดินทางและจ่ายเงินแล้ว 680,794 คน และที่เดินทางและอยู่ระหว่างการตรวจสอบ โดยยังไม่เบิกจ่ายอีก 6,183 คน
“โครงการเราเที่ยวด้วยกัน” ยกเลิกการจัดกิจกรรมกระตุ้นการเดินทางในรูปแบบ Consumer Fair จำนวน 3 ครั้ง วงเงิน 8.08 ล้านบาท ขยายสิทธิ์เพิ่ม 2 ล้านสิทธิ (จาก 6 ล้านเป็น 8 ล้านสิทธิ) ตั้งแต่ พ.ค. 64 และขยายเวลาสิ้นสุดโครงการเป็น 31ส.ค. 64 เพิ่มเติมมาตรการเพื่อป้องกันการทุจริต ดังนี้
- ขอความร่วมมือกระทรวงมหาดไทยนำส่งข้อมูลจำนวนห้องพักของโรงแรมที่ได้รับใบอนุญาตประกอบธุรกิจโรงแรมกับกรมการปกครอง กระทรวงมหาดไทย และขอสิทธิในการเข้าถึงฐานข้อมูล ภาพใบหน้าของประชาชนเพื่อใช้เป็นฐานข้อมูลในการยืนยันตัวตนของผู้ใช้สิทธิในโครงการฯ ด้วยการสแกนใบหน้าเมื่อทำการเช็คอินห้องพัก เพื่อให้ธนาคารฯ สามารถเชื่อมโยงเข้าถึงฐานข้อมูลดังกล่าวได้ เป็นการยกระดับการยืนยันตัวตนของผู้ใช้สิทธิในโครงการฯ ให้รัดกุมมากยิ่งขึ้น
- ผู้ประกอบการธุรกิจโรงแรม ร้านอาหาร สถานที่ท่องเที่ยว ผู้ประกอบการ OTOP และผู้ประกอบการบริการที่เข้าร่วมโครงการเราเที่ยวด้วยกัน ต้องตกลงให้ความยินยอมในการยอมรับหลักเกณฑ์ เงื่อนไข (Consent) ของโครงการฯ ที่จะจัดทำขึ้นใหม่ เพิ่มเงื่อนไขความรับผิดชอบและบทลงโทษกรณีมีการกระทำผิดเงื่อนไขหรือการกระทำทุจริตด้วย
- ปรับระยะเวลาการจองห้องพักล่วงหน้าจาก 3 วัน เป็น 7 วัน -ปรับวิธีการชำระเงินค่าห้องพัก โดยให้ชำระผ่านแอป ฯ “เป๋าตัง” และ “ถุงเงิน” เพิ่มระบบการยืนยันตัวตนของผู้ใช้สิทธิโครงการฯ โดยผู้ใช้สิทธิต้องทำการสแกนใบหน้าเมื่อทำการเช็คอินห้องพัก -ปรับมูลค่าของ e-voucher ในลักษณะร่วมจ่ายในอัตราร้อยละ 40 แต่ไม่เกิน 600 บาทต่อห้องต่อคืน (ราคาเดียวกันทั้งวันธรรมดาและวันหยุด)
- ยกเลิกการใช้สิทธิในจังหวัดภูมิลำเนาตามทะเบียนบ้าน ให้ใช้ e-voucher ในพื้นที่จังหวัดอื่นที่ไม่ใช่จังหวัดในทะเบียนบ้าน โฆษกประจำสำนักนายกรัฐมนตรี ยังเผยว่า ครม. ยังมอบหมายให้การท่องเที่ยวแห่งประเทศไทยประสานธนาคารกรุงไทยฯ เร่งพัฒนา/ปรับปรุงระบบและแอปพลิเคชันต่างๆ ให้สามารถเชื่อมโยงเข้าถึงฐานข้อมูล ยกระดับการยืนยันตัวตนของผู้ใช้สิทธิ์ในโครงการฯ ให้รัดกุมมากยิ่งขึ้น โดยนำเทคโนโลยีการระบุตำแหน่ง (GPS) มาใช้เพื่อระบุตำแหน่งในการยืนยันตัวตน ซึ่งจะช่วยให้การดำเนินโครงการฯ มีความโปร่งใส รองรับการติดตาม ตรวจสอบ รวมทั้ง กำหนดเงื่อนไขให้ประชาชนไม่สามารถใช้สิทธิ์โครงการฯ พร้อมกันกับโครงการทัวร์เที่ยวไทยในการเดินทางท่องเที่ยวในช่วงเวลาเดียวกัน เพื่อให้เกิดการกระจายสิทธิ์แก่ประชาชนอย่างทั่วถึงและเท่าเทียม สำหรับการชำระค่าบริการของทั้ง 2 โครงการจะต้องดำเนินการผ่านแอปพลิเคชันเป๋าตังค์เพื่อป้องกันการฉวยโอกาสจากการดำเนินโครงการของรัฐในทางมิชอบด้วย
....................
วันพฤหัสบดีที่ 25 มีนาคม 2564
“เลขา รมว.กษ.” ประชุมแก้ไขปัญหากลุ่มเครือข่ายเกษตรกรของพระราชา
“เลขา รมว.กษ.” ประชุมแก้ไขปัญหากลุ่มเครือข่ายเกษตรกรของพระราชา
นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ ได้รับมอบหมายจาก ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ให้เป็นประธานการประชุมหารือการแก้ไขปัญหาของกลุ่มเครือข่ายเกษตรกรของพระราชา พร้อมด้วย นายเสกสกล อัตถาวงศ์ ผู้ช่วยรัฐมนตรีประจำนายกรัฐมนตรี นายสมพาศ นิลพันธ์ ที่ปรึกษา สำนักงานปลัดสำนักนายกรัฐมนตรี นายสุธัญญ์ ฤทธิขาบ ผู้อำนวยการสำนักบริหารกองทุนเพื่อช่วยเหลือเกษตรกรและรับเรื่องร้องเรียน (สกร.) นายมนัส วงษ์จันทร์ ผู้แทนคณะกรรมการกองทุนฟื้นฟูและพัฒนาเกษตรกร นายเจริญศักดิ์ เพชรจู ผู้แทนธนาคารเพื่อการเกษตรและสหกรณ์การเกษตร (ธ.ก.ส.) นายโกวิท เทพไพฑูรย์ พร้อมด้วยตัวแทนกลุ่มฯ เข้าร่วมประชุม ณ ห้องประชุมกระทรวงเกษตรและสหกรณ์ โดยที่ประชุมได้แจ้งความคืบหน้าการดำเนินการตามประเด็นข้อเรียกร้องของกลุ่มฯ ซึ่งขอให้รัฐบาลนำนโยบายปรับโครงสร้างหนี้ของเกษตรกรสมาชิกกองทุนฟื้นฟูและพัฒนาเกษตรกร ตามมติ ครม. เมื่อวันที่ 7 เมษายน 2553 และ 2 ตุลาคม 2561 เข้าสู่คณะรัฐมนตรีเพื่อแก้ไขปัญหาหนี้สินให้เกษตรกร โดยขณะนี้อยู่ระหว่างรอมติของคณะกรรมการกองทุนฟื้นฟูและพัฒนาเกษตรกร (กฟก.) เพื่อเสนอขอความเห็นชอบต่อคณะรัฐมนตรีต่อไป ทั้งนี้ ตัวแทนเกษตรกรมีความพอใจ และขอให้หน่วยงานที่เกี่ยวข้องดำเนินการตามขั้นตอนเพื่อแก้ไขปัญหาความเดือดร้อนต่อไป
วันพุธที่ 24 มีนาคม 2564
นายศักดิ์สยาม ชิดชอบ รัฐมนตรีว่าการกระทรวงคมนาคม เร่งรัดติดตามแก้ไขปัญหาจราจรบนทางพิเศษ
เน้นย้ำการเพิ่มพื้นที่ผิวจราจรบนทางพิเศษ ปรับปรุงรูปแบบระบบการเก็บค่าผ่านทาง และขยายผิวจราจรบริเวณจุดคอขวด
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยภายหลังการเป็นประธานการประชุมการแก้ไขปัญหาจราจรบนทางพิเศษ ผ่านระบบทางไกล VDO CONFERENCE เมื่อวันอังคารที่ 23 มีนาคม 2564 โดยมี การทางพิเศษแห่งประเทศไทย (กทพ.) และสำนักงานนโยบายและแผนการขนส่งและจราจร (สนข.) เข้าร่วมซึ่งที่ประชุมได้รับทราบและพิจารณาผลการดำเนินงานการแก้ไขปัญหาจราจรบนโครงข่ายทางพิเศษตามมติคณะกรรมการจัดระบบการจราจรทางบก (คจร.) และคณะรัฐมนตรี (ครม.) ภายใต้แผนแม่บทการแก้ไขปัญหาการจราจรในเขตกรุงเทพมหานครและปริมณฑล จำนวน 4 เส้นทาง ดังนี้
1) ทางหลวงพิเศษหมายเลข M7 ช่วงศรีนครินทร์ - สุวรรณภูมิ
2) ถนนประเสริฐมนูกิจ - งามวงศ์วาน
3) ทางด่วนขั้นที่ 1 ต่างระดับอาจณรงค์
และ 4) ทางพิเศษสายพระราม 3 - ดาวคะนอง - วงแหวนรอบนอก และทางยกระดับบางขุนเทียน - เอกชัย - บ้านแพ้ว
กทพ. ได้รายงานผลการศึกษาเพื่อแก้ไขปัญหาจราจรบนโครงข่ายทางพิเศษในภาพรวมทั้งระบบ โดยมีความคืบหน้าของการศึกษาปัญหาจราจรที่เกิดขึ้นบนโครงข่ายทางพิเศษ สามารถแบ่งกลุ่มปัญหาที่เกิดขึ้นได้ ดังนี้
1) ปัญหาปริมาณจราจรเกินความจุบนทางพิเศษ
2) ปัญหาจำนวนช่องเก็บค่าผ่านทางไม่เพียงพอ
3) ปัญหาจุดตัดกระแสจราจรบริเวณทางแยกต่างระดับ เช่น บริเวณทางร่วม ทางแยก
และ 4) ปัญหาการจราจรติดขัดบริเวณทางลงทางพิเศษที่ต่อเนื่องจากถนนพื้นราบ
ทั้งนี้ กทพ. ได้นำเสนอแนวทางและวิธีการแก้ไขปัญหาดังกล่าว เช่น การเพิ่มพื้นที่ผิวจราจรของทางพิเศษ การปรับปรุงรูปแบบระบบเก็บค่าผ่านทาง การขยายผิวจราจรบริเวณจุดคอขวด ที่เกิดจากลักษณะ ทางกายภาพของทางพิเศษ การก่อสร้างทางลงเพิ่มเติม เพื่อลดปัญหาจราจรติดขัดจากการตัดกระแสจราจร และการบริหารจัดการจราจรบริเวณทางลงทางพิเศษร่วมกันระหว่างหน่วยงานที่เกี่ยวข้อง เป็นต้น โดยงานศึกษาเพื่อแก้ไขปัญหาการจราจรบนโครงข่ายทางพิเศษในภาพรวมทั้งระบบ จะดำเนินการแล้วเสร็จในเดือนธันวาคม 2564
นอกจากนี้ นายศักดิ์สยาม ชิดชอบ ได้มีข้อสั่งการ ดังนี้
1. มอบหมายให้ กทพ. บูรณาการหน่วยงานที่เกี่ยวข้อง ได้แก่ สนข. กรมทางหลวง (ทล.) กรมทางหลวงชนบท (ทช.) กรุงเทพมหานคร (กทม.) และสำนักงานตำรวจแห่งชาติ (สตช.) เพื่อให้เกิดการแก้ไขปัญหาการจราจรอย่างเป็นระบบ
2. พิจารณาการนำเทคโนโลยี รวมถึงปัญญาประดิษฐ์ (AI) มาใช้ในการบริหารจัดการจราจรในภาพรวม
3. นำเสนอแผนและระยะเวลาในการดำเนินงานให้มีความครบถ้วนและครอบคลุม
วันจันทร์ที่ 8 มีนาคม 2564
สอศ. จับมือ CPF พัฒนากำลังคนมีคุณภาพ อาชีวะฯ ด้านอาหารและเกษตรกรรม
คุณหญิงกัลยา โสภณพนิช รักษาราชการแทนรัฐมนตรีว่าการกระทรวงศึกษาธิการ เป็นประธานพิธีลงนามบันทึกข้อตกลงเพื่อร่วมมือในการผลิตและพัฒนากำลังคนอาชีวศึกษาด้านอาหารและเกษตรกรรม ระหว่าง สำนักงานคณะกรรมการการอาชีวศึกษา กับบริษัท เจริญโภคภัณฑ์อาหาร จำกัด (มหาชน)
เมื่อวันศุกร์ที่ 5 มีนาคม 2564 เวลา 11.30 น. คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ รักษาราชการแทนรัฐมนตรีว่าการกระทรวงศึกษาธิการ เป็นประธานพิธีลงนามบันทึกข้อตกลงเพื่อร่วมมือในการผลิตและพัฒนากำลังคนอาชีวศึกษาด้านอาหารและเกษตรกรรม ระหว่าง สำนักงานคณะกรรมการการอาชีวศึกษา กับบริษัท เจริญโภคภัณฑ์อาหาร จำกัด (มหาชน) โดยมี นายสุเทพ แก่งสันเทียะ เลขาธิการคณะกรรมการการอาชีวศึกษา, นายประสิทธิ์ บุญดวงประเสริฐ ประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) เข้าร่วม ณ ห้องประชุม 1 ชั้น 2 สำนักงานคณะกรรมการการอาชีวศึกษา
คุณหญิงกัลยา โสภณพนิช รมช.ศธ. และรักษาราชการแทน รมว.ศธ. กล่าวว่า ในนามกระทรวงศึกษาธิการมีความยินดีเป็นอย่างยิ่งที่สำนักงานคณะกรรมการการอาชีวศึกษาจะร่วมมือกับ บริษัท เจริญโภคภัณฑ์อาหาร จำกัด (มหาชน) ที่ดำเนินความร่วมมือในการจัดการเรียนการสอนอาชีวศึกษา รับนักศึกษาระบบทวิภาคี และการฝึกงานระดับประกาศนียบัตรวิชาชีพ (ปวช.) ประกาศนียบัตรวิชาชีพชั้นสูง (ปวส.) และปริญญาตรีสายเทคโนโลยี หรือสายปฏิบัติการ สาขาอาหาร และโภชนาการสาขาธุรกิจค้าปลีก สาขาเกษตรกรรมิและสาขาที่เกี่ยวข้องกับธุรกิจ เป็นต้น เพื่อเปิดโอกาสให้นักศึกษา ได้ฝึกประสบการณ์อาชีพกับผู้เชี่ยวชาญ ใช้เทคโนโลยีที่ทันสมัยในสถานประกอบการชั้นนำต่าง ๆ ของประเทศ และมีรายได้เสริมในช่วงปิดภาคเรียน ทำให้มีความพร้อมในการออกไปประกอบอาชีพ และได้ประสบการณ์ที่ไม่อาจหาได้จากตำราเรียนหรือห้องเรียน โดยความร่วมมือในครั้งนี้ มีระยะตั้งแต่ปี 2564 – 2567
“การลงนามความร่วมมือในครั้งนี้ ถือเป็นนิมิตหมายอันดีที่ทั้งสองหน่วยงาน จะได้ผลิตและพัฒนากำลังคนร่วมกัน เพื่อเพิ่มขีดความสามารถในการแข่งขันของประเทศ ให้ตรงต่อความต้องการของตลาดแรงงานมากขึ้น และมีความเชื่อมั่นว่าจะสามารถพัฒนาการศึกษาทางสายวิชาชีพให้มีศักยภาพนำไปสู่การพัฒนาบุคลากรของชาติ เพื่อเป็นกำลังสำคัญในการพัฒนาประเทศชาติต่อไป” คุณหญิงกัลยา กล่าว
ทิพย์สุดา ศรีษะแก้ว: สรุป/ถ่ายภาพ นวรัตน์ รามสูต: เรียบเรียง กลุ่มประชาสัมพันธ์ สร.ศธ.: รายงาน
วันจันทร์ที่ 22 มีนาคม 2564
กรุงไทยเปิดบริการแลกเงินดอลล่าร์รายวัน หนุน SME บริหารความเสี่ยงจากค่าเงินผันผวน คุ้มค่า เรทดี ไม่ต้องมีเอกสารยุ่งยาก
ธนาคารกรุงไทย เปิดให้บริการแลกเงินดอลล่าร์รายวันสำหรับผู้ซื้อขาย USD Futures (USD Futures on Blockchain) ส่งเสริมให้ผู้ประกอบการ SME ธุรกิจการค้าระหว่างประเทศทุกขนาด บริหารความเสี่ยงจากค่าเงินที่ผันผวนอย่างมีประสิทธิภาพในต้นทุนต่ำ คุ้มค่า เรทดี
ธนาคารกรุงไทย เปิดให้บริการแลกเงินดอลล่าร์รายวันสำหรับผู้ซื้อขาย USD Futures (USD Futures on Blockchain) ส่งเสริมให้ผู้ประกอบการ SME ธุรกิจการค้าระหว่างประเทศทุกขนาด บริหารความเสี่ยงจากค่าเงินที่ผันผวนอย่างมีประสิทธิภาพในต้นทุนต่ำ คุ้มค่า เรทดี ด้วยอัตราแลกเงินพิเศษ สร้างสภาพคล่องให้ธุรกิจ โดยวางหลักประกันเพียง 2-3% ของมูลค่าสัญญา ไม่ต้องยื่นเอกสารให้ยุ่งยาก
นายรวินทร์ บุญญานุสาสน์ รองกรรมการผู้จัดการใหญ่ ธนาคารกรุงไทย เปิดเผยว่า ปัจจุบันความผันผวนของตลาดการเงินโลกจากปัจจัยภายนอกต่างๆ คือ สิ่งสำคัญที่ผู้ประกอบการธุรกิจการค้าระหว่างประเทศต้องรับมือ แม้จะมีเครื่องมือทางการเงินและป้องกันความเสี่ยงจากอัตราแลกเปลี่ยนอยู่หลายประเภท แต่ผู้ประกอบการขนาดเล็กกว่า 70% ของประเทศ ยังไม่สามารถเข้าถึงได้
“ธนาคารตระหนักถึงปัญหาดังกล่าว จึงร่วมมือกับ บมจ.ตลาดสัญญาซื้อขายล่วงหน้า (ประเทศไทย) หรือ TFEX พัฒนาบริการแลกเงินดอลล่าร์รายวันสำหรับผู้มีสถานะ USD Futures ด้วยเทคโนโลยีบล็อกเชนเป็นครั้งแรกของประเทศ เพื่อเป็นเครื่องมือบริหารความเสี่ยงจากค่าเงินที่ผันผวนอย่างมีประสิทธิภาพในต้นทุนต่ำ ส่งเสริมให้ธุรกิจทุกขนาดสามารถเข้าถึงได้ง่ายด้วยการเชื่อมต่อผ่านเทคโนโลยีบล็อกเชน สะดวกสบายใช้ได้กับธุรกิจทุกขนาดแม้ไม่มีวงเงินสินเชื่อกับธนาคาร เพียงเปิดบัญชีเงินฝากสกุลต่างประเทศ (FCD) ธนาคารกรุงไทย และติดต่อผ่านโบรกเกอร์พันธมิตร ก็เริ่มต้นใช้บริการได้ทันที นอกจากนี้ ยังใช้งานง่าย ไม่ต้องแสดงหลักฐานให้ยุ่งยาก สามารถแลกเป็นเงินสดหรือโอนไปต่างประเทศได้ ผ่านเว็บไซต์ https://jedi.krungthai.com ได้ทุกที่ทุกเวลา คุ้มค่า เรทดี พร้อมอัตราแลกเงินพิเศษจากธนาคารกรุงไทย ทำให้ธุรกิจมีสภาพคล่อง โดยวางหลักประกันเพียง 2-3% ของมูลค่าสัญญา สัญญาละ USD 1,000 มั่นใจในความปลอดภัยได้มาตรฐานโลก ด้วยการใช้เทคโนโลยีบล็อกเชนในการเชื่อมต่อระบบของ TFEX และกรุงไทย”
นายธีรวุฒิ ชินวงศ์วิศาล ผู้นำเข้าผลิตภัณฑ์ทำเล็บครบวงจร CHABA Nails and Spa กล่าวถึงบริการ USD Futures on Blockchain ว่า ปัจจุบัน SME มีปัญหาในการเข้าถึงแหล่งเงินทุน โดยต้องมีวงเงินสินเชื่อกับธนาคาร และใช้เอกสารค่อนข้างเยอะ แต่บริการ USD Futures เพียงแค่มีเงินก้อนจำนวนหนึ่ง เพื่อใช้ในการล็อควงเงินเท่านั้น เหมาะสำหรับ SME ที่ต้องการควบคุมต้นทุน อีกทั้งยังสะดวกรวดเร็วและปลอดภัย
นายเขมชาติ วรรณประภา Financial Director บริษัท Metal Mate จำกัด ผู้ผลิตถังแก๊สส่งออก เปิดเผยว่า ก่อนหน้านี้ บริษัทต้องทำเปรียบเทียบอัตราแลกเปลี่ยนจากหลายธนาคาร ซึ่งเสียเวลาและยุ่งยาก และหากไม่บริหารความเสี่ยงด้านค่าเงินอย่างเหมาะสม ก็จะไม่สามารถประเมินการขาดทุนหรือกำไรในอนาคตได้ จึงเป็นผลิตภัณฑ์ที่ตอบโจทย์สำหรับ SME โดยเฉพาะ
ผู้สนใจใช้บริการแลกเงินดอลล่าร์รายวันสำหรับผู้ซื้อขาย USD Futures (USD Futures on Blockchain)สอบถามรายละเอียดได้ที่ Krungthai Corporate FX Sales โทร. 0-2208-4646 Email: jedi@krungthai.com และศึกษาข้อมูลการซื้อขาย USD Futures เพิ่มเติมได้ที่เว็บไซต์ บมจ.ตลาดสัญญาซื้อขายล่วงหน้า (ประเทศไทย) www.TFEX.co.th หรือ โทร. 0-2009-9999
วันจันทร์ที่ 22 มีนาคม 2564
กรมทางหลวงชนบท สนับสนุนโครงการพระราชดำริในสมเด็จเจ้าฟ้าฯ กรมพระศรีสวางควัฒน วรขัตติยราชนารี ลาดยางถนนสายภายในบ้านทับทิมสยาม 03 จังหวัดสระแก้ว
กรมทางหลวงชนบท กระทรวงคมนาคม ดำเนินโครงการก่อสร้างถนนสายภายในบ้านทับทิมสยาม 03 (ตอนที่ 2) อำเภอตาพระยา จังหวัดสระแก้ว เพื่อสนับสนุนโครงการพระราชดำริในสมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี
กรมทางหลวงชนบท (ทช.) กระทรวงคมนาคม ดำเนินโครงการก่อสร้างถนนสายภายในบ้านทับทิมสยาม 03 (ตอนที่ 2) อำเภอตาพระยา จังหวัดสระแก้ว เพื่อสนับสนุนโครงการพระราชดำริในสมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี
นายปฐม เฉลยวาเรศ อธิบดีกรมทางหลวงชนบท เปิดเผยว่า สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี ทรงมีความห่วงใยต่อชีวิตและความเป็นอยู่ของประชาชน ตามแนวชายแดน โดยเฉพาะพื้นที่ติดต่อกับประเทศกัมพูชา ทรงได้เสด็จเยี่ยมราษฎรและมีพระราชดำริในการฟื้นฟูและพัฒนาความเป็นอยู่ของราษฎรให้ดีขึ้น โดยจัดทำโครงการทับทิมสยาม 03 กำหนดยุทธศาสตร์ในการดำเนินงาน 3 ด้าน คือ เศรษฐกิจ สังคม และสิ่งแวดล้อม ซึ่งที่ผ่านมา ทช. ได้ดำเนินโครงการก่อสร้างถนนสายภายในบ้านทับทิมสยาม 03 (ตอนที่ 1) ช่วง กม. ที่ 1+875 ถึง กม. ที่ 6+200 ระยะทาง 4.325 กิโลเมตร (ก่อสร้างแล้วเสร็จ) ทั้งนี้ เพื่อยกระดับคุณภาพชีวิตของประชาชนในพื้นที่ชายแดนไทย - กัมพูชาให้ดีมากยิ่งขึ้น ทช. จึงดำเนินการก่อสร้างถนนสายภายในบ้านทับทิมสยาม 03 (ตอนที่ 2) โดยแบ่งการก่อสร้างออกเป็น 2 ช่วง ได้แก่ กม. ที่ 0+000 - กม. ที่ 1+875 และ กม. ที่ 6+200 - กม. ที่ 15+000 ระยะทางรวม 10.675 กิโลเมตร โดยก่อสร้างเป็นถนนผิวจราจรแบบแอสฟัลติกคอนกรีต ขนาด 2 ช่องจราจร ไป - กลับ พร้อมขยายสะพานคอนกรีตเสริมเหล็กเดิม ก่อสร้างระบบระบายน้ำชุมชน ติดตั้งไฟฟ้าแสงสว่าง เครื่องหมายจราจรและสิ่งอำนวยความปลอดภัยในบริเวณจุดเสี่ยงอันตราย ปัจจุบันการก่อสร้างมีความก้าวหน้าไปแล้วกว่าร้อยละ 91 คาดว่าจะก่อสร้างแล้วเสร็จ ในเดือนเมษายน 2564 ใช้งบประมาณในการก่อสร้างทั้งสิ้น 119.495 ล้านบาท (งบผูกพันปี 2562 - 2565)
ทั้งนี้ เมื่อก่อสร้างแล้วเสร็จ นอกจากจะเป็นการพัฒนาถนนให้ได้มาตรฐานรองรับการเข้าสู่ประชาคมอาเซียน (AEC) สอดรับยุทธศาสตร์ประเทศด้านการพัฒนาโครงสร้างพื้นฐาน การสร้างฐานเศรษฐกิจที่มั่นคงและยั่งยืนแล้ว ยังสอดรับกับนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ในการเพิ่มประสิทธิภาพและ ลดต้นทุนการขนส่งพืชผลทางการเกษตรให้เป็นไปด้วยความสะดวก รวดเร็ว ปลอดภัย รวมทั้งยังสามารถใช้เป็นเส้นทางลัดในช่วงเทศกาล เพื่อเดินทางเข้าสู่จังหวัดในภาคตะวันออกเฉียงเหนือได้อีกทางหนึ่งด้วย
วันจันทร์ที่ 15 มีนาคม 2564
ร่าง กม.แพ่งและพาณิชย์ ปรับลด 'ดอกเบี้ย' ผิดนัดชำระ
14 มีนาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบร่างแก้ไขเพิ่มเติมประมวลกฎหมายแพ่งและพาณิชย์ หมวดอัตราดอกเบี้ย โดยมีสาระสำคัญ คือ ปรับลดการคิดอัตราดอกเบี้ยผิดนัดจากร้อยละ 7.5 ต่อปี เป็นร้อยละ 5 ต่อปี นอกจากนี้ยังกำหนดฐานการคำนวณดอกเบี้ยผิดนัดชำระหนี้ เมื่อลูกหนี้ผิดนัดไม่ชำระหนี้งวดใดงวดหนึ่ง เจ้าหนี้จะคิดดอกเบี้ยผิดนัดได้เฉพาะจากเงินเพราะจากเงินต้นของงวดที่ลูกหนี้ผิดนัดเท่านั้น เพื่อให้ลูกหนี้ได้รับความเป็นธรรมในการจ่ายดอกเบี้ยและป้องกันไม่ให้เจ้าหน้าที่ประวิงเวลาฟ้องคดี โดยในขั้นตอนต่อไปจะเสนอเข้าสู่สภาผู้แทนราษฎรเพื่อพิจารณา และคาดว่าจะมีผลบังคับใช้ภายในปี 2564 นี้
รวมไทยสร้างชาติ กับสำนักโฆษกสำนักเลขาธิการนายกรัฐมนตรี
วันศุกร์ที่ 5 มีนาคม 2564
กรมทางหลวงชนบทแจ้งปิดการจราจรบางช่องทางเพื่อเสริมผิวลาดยางบนสะพานภูมิพล 1 และสะพานภูมิพล 2
กรมทางหลวงชนบท (ทช.) กระทรวงคมนาคม โดยสำนักบำรุงทาง จะดำเนินโครงการเสริมผิวลาดยางโพลีเมอร์แอสฟัลต์คอนกรีต (PMA) บนสะพานภูมิพล 1 และสะพานภูมิพล 2 ระหว่างวันที่ 15 มีนาคม 2564 ถึงวันที่ 30 กันยายน 2564 ตั้งแต่เวลา 22.00 ถึง 05.00 น. ของวันรุ่งขึ้น
กรมทางหลวงชนบท (ทช.) กระทรวงคมนาคม โดยสำนักบำรุงทาง จะดำเนินโครงการเสริมผิวลาดยางโพลีเมอร์แอสฟัลต์คอนกรีต (PMA) บนสะพานภูมิพล 1 และสะพานภูมิพล 2 ซึ่งจะมีเครื่องจักรกลหนักที่ต้องทำงาน ทช. จึงมีความจำเป็นต้องปิดการจราจร (บางช่องทาง) บนสะพานภูมิพล 1 และสะพานภูมิพล 2 เพื่อความปลอดภัยของผู้ใช้เส้นทางระหว่างดำเนินงานก่อสร้าง ระหว่างวันที่ 15 มีนาคม 2564 ถึงวันที่ 30 กันยายน 2564 ตั้งแต่เวลา 22.00 ถึง 05.00 น. ของวันรุ่งขึ้น จึงขอประชาสัมพันธ์ให้ผู้สัญจรผ่านสะพานฯ หลีกเลี่ยงเส้นทางในวันและเวลาดังกล่าว
ทั้งนี้ ประชาชนสามารถสอบถามรายละเอียดเพิ่มเติมได้ที่ นายจรูญ แก้วนาง นายช่างโยธาชำนาญงาน สำนักบำรุงทาง ทช. หมายเลขโทรศัพท์ 0 2551 5250
วันจันทร์ที่ 22 มีนาคม 2564
ผู้บริหารก.อุตฯ เยี่ยมชมโรงงานสาธิตการแยกชิ้นส่วนซากรถยนต์เพื่อส่งเสริมการอนุรักษ์พลังงานและทรัพยากรธรรมชาติ (ELV Project)
ผู้บริหารก.อุตฯ เยี่ยมชมโรงงานสาธิตการแยกชิ้นส่วนซากรถยนต์เพื่อส่งเสริมการอนุรักษ์พลังงานและทรัพยากรธรรมชาติ (ELV Project)
วันนี้ (22 มีนาคม 2564) นายธีระยุทธ วานิชชัง ผู้ช่วยรัฐมนตรีประจำกระทรวงอุตสาหกรรม เยี่ยมชมโรงงานสาธิตการแยกชิ้นส่วนซากรถยนต์เพื่อส่งเสริมการอนุรักษ์พลังงานและทรัพยากรธรรมชาติ (ELV Project) โดยมีนายภานุวัฒน์ ตริยางกูรศรี รองปลัดกระทรวงอุตสาหกรรม นายประกอบ วิวิธจินดา อธิบดีกรมโรงงานอุตสาหกรรม ผู้แทนหน่วยงานภาครัฐ ภาคเอกชน และสื่อมวลชน เข้าร่วม ณ บริษัท กรีน เมทัลส์ (ประเทศไทย) จำกัด นิคมอุตสาหกรรมปิ่นทอง 3 จังหวัดชลบุรี
ในการเยี่ยมชมครั้งนี้นับเป็นก้าวสำคัญของประเทศในการบริหารจัดการซากรถยนต์อย่างเป็นรูปธรรม และได้รับความร่วมมือจากบริษัท Toyota Tsusho Corporation ประเทศญี่ปุ่น ในการแลกเปลี่ยนองค์ความรู้และเทคโนโลยีร่วมกัน ซึ่งเป็นการจัดการซากรถยนต์อย่างถูกวิธีและเป็นมิตรต่อสิ่งแวดล้อม โดยการดำเนินงานเริ่มตั้งแต่การรวบรวมรถยนต์ที่หมดอายุการใช้งาน การรื้อชิ้นส่วนยานพาหนะ ตลอดจนการกำจัดของเสียที่เกิดขึ้นจากยานพาหนะ ที่ไม่สามารถใช้ประโยชน์จากชิ้นส่วนซากอย่างมีประสิทธิภาพก็จะผลักดันให้เกิดการรีไซเคิลและหมุนเวียนทรัพยากรให้กลายเป็นชิ้นส่วนที่เป็นประโยชน์ต่ออุตสาหกรรม อาทิ เหล็ก ยาง พลาสติก และโลหะมีค่าที่สกัดได้จากชิ้นส่วนอิเล็กทรอนิกส์
วันจันทร์ที่ 22 มีนาคม 2564
กรมการขนส่งทางบกเดินหน้าทดสอบความแข็งแรงโครงสร้างต้นแบบตัวถังรถที่ใช้ในการขนส่งผู้โดยสาร สำหรับเป็นต้นแบบให้ผู้ผลิตในประเทศ ยกระดับมาตรฐานความปลอดภัยในระดับสากล
นายยงยุทธ นาคแดง รองอธิบดีกรมการขนส่งทางบก กระทรวงคมนาคม และคณะอนุกรรมการด้านการศึกษาวิจัยฯ กองทุนเพื่อความปลอดภัยในการใช้รถใช้ถนน (กปถ.) พร้อมด้วยหน่วยงานภาครัฐและเอกชนที่เกี่ยวข้อง
ร่วมสังเกตการณ์การทดสอบความแข็งแรงโครงสร้างตัวถังรถที่ใช้ในการขนส่งผู้โดยสาร ภายใต้โครงการศึกษาออกแบบโครงสร้างตัวถังรถโดยสารให้มีความแข็งแรงเป็นไปตามหลักมาตรฐานความปลอดภัย ในวันที่ 19 มีนาคม 2564 ณ ศูนย์ทดสอบยานยนต์ อำเภอลำลูกกา จังหวัดปทุมธานี
นายยงยุทธ นาคแดง เปิดเผยว่า เพื่อเป็นการปรับปรุง พัฒนา ยกระดับมาตรฐานด้านวิศวกรรมยานยนต์ของประเทศ กรมการขนส่งทางบก (ขบ.) จึงมีแนวทางปรับปรุงความแข็งแรงโครงสร้างหลักของตัวรถโดยสารเพื่อความปลอดภัยของผู้โดยสารเป็นหลัก ภายใต้โครงการศึกษาออกแบบโครงสร้างตัวถังรถโดยสารให้มีความแข็งแรงเป็นไปตามหลักมาตรฐานความปลอดภัย โดยได้ให้สำนักงานพัฒนาวิทยาศาสตร์และเทคโนโลยีแห่งชาติ (สวทช.) ศูนย์เทคโนโลยีและวัสดุแห่งชาติ (MTEC) เป็นผู้ศึกษาวิจัยและพัฒนาออกแบบโครงสร้างตัวถังรถโดยสารมาตรฐานต้นแบบ เพื่อใช้เป็นแนวทางในการผลิตโครงสร้างตัวถังรถโดยสารให้มีความแข็งแรงเป็นไปตามมาตรฐานความปลอดภัย สามารถลดความรุนแรงที่จะเกิดขึ้นกับผู้ขับรถและผู้โดยสารจากการเกิดอุบัติเหตุพลิกคว่ำ ถูกต้องตามหลักวิศวกรรมและตามมาตรฐานสากลของข้อกำหนดสหประชาชาติ (United Nation Regulation) UN R66 (UNIFORM TECHNICAL PRESCRIPTIONS CONCERNING THE APPROVAL OF LARGE PASSENGER VEHICLES WITH REGARD TO THE STRENGTH OF THEIR SUPERSTRUCTURE)
รองอธิบดีกรมการขนส่งทางบก กล่าวเพิ่มเติมว่า การทดสอบในครั้งนี้เป็นการทดสอบความแข็งแรงของโครงสร้างตัวถังรถโดยสารที่ผู้ศึกษาวิจัยและพัฒนาได้ออกแบบและพัฒนาความแข็งแรง โดยใช้การจำลองด้วยโปรแกรมคอมพิวเตอร์มาช่วยในการวิเคราะห์และออกแบบ ภายใต้ปัจจัยเงื่อนไขต่าง ๆ ได้แก่ ศักยภาพในการผลิตโครงสร้างตัวถังของผู้ผลิตในประเทศ การใช้วัตถุดิบภายในประเทศ การออกแบบให้มีน้ำหนักที่เหมาะสมเชิงวิศวกรรม และด้านต้นทุน เป็นต้น พร้อมทั้งได้จำลองน้ำหนักของรถ และผู้โดยสารเสมือนจริงมาทำการพลิกคว่ำว่ามีความมั่นคงแข็งแรงเพียงพอในการใช้งานหรือไม่ โดยโครงสร้างตัวถังที่ยุบตัวหลังจากการกระแทกพื้นต้องไม่ล้ำเข้ามาในพื้นที่ปลอดภัยที่จำลองไว้เป็นพื้นที่ของผู้โดยสาร จึงจะถือว่าโครงสร้างตัวถังรถมีความแข็งแรงที่เพียงพอและเหมาะสมที่จะใช้ สำหรับต้นแบบโครงสร้างตัวถังรถโดยสารที่ผ่านเกณฑ์การทดสอบ ทางผู้พัฒนาจใช้เป็นแนวทางในการกำหนดรายรายละเอียดสำหรับเป็นต้นแบบผลิตโครงสร้างตัวถังรถโดยสารเพื่อให้ผู้ผลิตจะใช้เป็นแนวทางในการกำหนดรายละเอียดสำหรับเป็นต้นแบบผลิตโครงสร้างตัวถังรถโดยสารเพื่อให้ผู้ผลิตในประเทศนำไปผลิตให้มีความแข็งแรงเป็นไปตามมาตรฐานความปลอดภัยต่อไป โดยมีเป้าหมายกับกลุ่มรถ ที่ใช้ในการขนส่งผู้โดยสารที่มีความสูงตั้งแต่ 3.60 เมตรขึ้นไป ที่จดทะเบียนใหม่ รถที่มีการเปลี่ยนตัวถัง และรถที่ได้จดทะเบียนไว้แล้วแต่ได้แจ้งเลิกใช้รถตามมาตรา 79 แห่งพระราชบัญญัติการขนส่งทางบก พ.ศ. 2522 แล้วนำมาจดทะเบียนใหม่ซึ่งมีการเปลี่ยนตัวถัง โดยให้มีผลใช้บังคับตั้งแต่วันที่ 1 มกราคม 2566 เป็นต้นไป ตามแนวทางการยกระดับมาตรฐานวิศวกรรมยานยนต์ของประเทศไทยให้เทียบเท่ามาตรฐานสากล
วันพฤหัสบดีที่ 4 มีนาคม 2564
ปลัดวธ.เข้าร่วมการประชุมคณะหัวหน้าส่วนราชการระดับกระทรวงหรือเทียบเท่า ครั้งที่ ๑/๒๕๖๔ ผ่านระบบทางไกล Video Conference ไปยังส่วนราชการต่าง ๆ
ปลัดวธ.เข้าร่วมการประชุมคณะหัวหน้าส่วนราชการระดับกระทรวงหรือเทียบเท่า ครั้งที่ ๑/๒๕๖๔ ผ่านระบบทางไกล Video Conference ไปยังส่วนราชการต่าง ๆ
วันที่ ๔ มีนาคม ๒๕๖๔ เวลา ๐๙.๓๐ น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะหัวหน้าส่วนราชการระดับกระทรวงหรือเทียบเท่า ครั้งที่ ๑/๒๕๖๔ ผ่านระบบทางไกล Video Conference ไปยังส่วนราชการต่าง ๆ โดยมีนางยุพา ทวีวัฒนะกิจบวร ปลัดกระทรวงวัฒนธรรม และหัวหน้าส่วนราชการหน่วยงานต่างๆเข้าร่วม ณ ตึกภักดีบดินทร์ ทำเนียบรัฐบาล
วันอังคารที่ 2 มีนาคม 2564
กระทรวงยุติธรรม ประชุมคณะกรรมการพิจารณาค่าตอบแทนผู้เสียหาย และค่าทดแทนและค่าใช้จ่ายในคดีอาญา ครั้งที่ ๒/๒๕๖๔
นายวัลลภ นาคบัว รองปลัดกระทรวงยุติธรรม เป็นประธานการประชุมคณะกรรมการพิจารณาค่าตอบแทนผู้เสียหาย และค่าทดแทนและค่าใช้จ่ายในคดีอาญา ครั้งที่ ๒/๒๕๖๔
ในวันพฤหัสบดีที่ ๒๕ กุมภาพันธ์ ๒๕๖๔ เวลา ๐๙.๓๐ น.
ณ ห้องประชุมกระทรวงยุติธรรม ๕-๐๑ ชั้น ๕ อาคารกระทรวงยุติธรรม
ถนนแจ้งวัฒนะ เขตหลักสี่ กรุงเทพมหานคร
นายวัลลภ นาคบัว รองปลัดกระทรวงยุติธรรม
เป็นประธานการประชุมคณะกรรมการพิจารณาค่าตอบแทนผู้เสียหาย
และค่าทดแทนและค่าใช้จ่ายในคดีอาญา ครั้งที่ ๒/๒๕๖๔
โดยมีนายเรืองศักดิ์ สุวารี อธิบดีกรมคุ้มครองสิทธิและเสรีภาพ พร้อมด้วยคณะกรรมการฯ
และผู้แทนจากสำนักงานยุติธรรมจังหวัด ๑๘ จังหวัด เข้าร่วมการประชุมฯ
โดยผ่านระบบการประชุมทางไกล (Video Conference)
ซึ่งที่ประชุมได้รับทราบสถิติการช่วยเหลือเยียวยาผู้เสียหายและจำเลยในคดีอาญาประจำปี พ.ศ. ๒๕๖๔
จนถึงเดือนมกราคม ๒๕๖๔ มีผลการเบิกจ่ายเงินรวม ๑๑๒,๘๐๑,๓๕๖.๕๘ บาท
และการวิเคราะห์กรณีเข้าใหม่และค้างเก่าน้อยลง
รายงานผลการติดตามให้ความช่วยเหลือผู้เสียหายคดีความผิดเกี่ยวกับเพศตามข้อสั่งการของคณะกรรมการ
และสถิติการยื่นอุทธรณ์คำวินิจฉัยของคณะกรรมการต่อศาลอุทรณ์และรายงานผลคำพิพากษาอุทธรณ์
ประจำเดือนมกราคม ๒๕๖๔ นอกจากนี้ที่ประชุมได้พิจารณา จำนวน ๔๘ เรื่อง มียอดอนุมัติจ่ายเงิน จำนวน ๔๔๖,๑๐๐ บาท
ประกอบด้วย ๑. กรณีเรื่องสืบเนื่อง ๑ เรื่อง ๒. กรณีผู้เสียหายอุทธรณ์คำวินิจฉัยคณะอนุกรรมการ ๒๖ เรื่อง
๓. กรณีจำเลย ๒๑ เรื่อง และพิจารณาขอความเห็นชอบในหลักการจัดทำประกาศคณะกรรมการฯ
เพื่อเพิ่มช่องทางการยื่นคำขออิเล็กทรอนิกส์และไปรษณีย์
วันอังคารที่ 9 มีนาคม 2564
การประชุมคณะกรรมการพิจารณาอุทธรณ์ ครั้งที่ 3/2564
รองปลัดฯ อำพันธุ์ เป็นประธานการประชุมคณะกรรมการพิจารณาอุทธรณ์ ครั้งที่ 3/2564
นายอำพันธุ์เวฬุตันติรองปลัดกระทรวงเกษตรและสหกรณ์เป็นประธานในการประชุมคณะกรรมการพิจารณาอุทธรณ์ครั้งที่3/2564โดยมีผู้แทนจากกรมส่งเสริมสหกรณ์ผู้แทนจากสำนักงานปลัดกระทรวงเกษตรและสหกรณ์กระทรวงการคลังสำนักงานคณะกรรมการกฤษฎีกากรรมการผู้ทรงคุณวุฒิในคณะกรรมการพัฒนาการสหกรณ์แห่งชาติและคณะทำงานที่เกี่ยวข้องเข้าร่วมประชุมฯณห้องประชุมกพน. 2อาคาร3กรมส่งเสริมสหกรณ์เทเวศร์กรุงเทพมหานครซึ่งที่ประชุมได้มีการพิจารณาหารือข้ออุทธรณ์ตามระเบียบว่าด้วยการพิจารณาอุทธรณ์พ.ศ. 2563จำนวน5เรื่อง
วันพุธที่ 10 มีนาคม 2564
ก.ล.ต. ไทยร่วมประชุม ASIFMA: 7th EU-Asia Financial Services Dialogue วันที่ 12 มีนาคม 2564
ก.ล.ต. ร่วมประสานงานกับ Asia Securities Industry & Financial Markets Association (ASIFMA) และ Afore Consulting ในการจัดประชุม EU-Asia Financial Services Dialogue ซึ่งจัดขึ้นในรูปแบบการประชุมออนไลน์ (virtual meeting) เป็นครั้งแรก
ก.ล.ต. ร่วมประสานงานกับ Asia Securities Industry & Financial Markets Association (ASIFMA) และ Afore Consulting ในการจัดประชุม EU-Asia Financial Services Dialogue ซึ่งจัดขึ้นในรูปแบบการประชุมออนไลน์ (virtual meeting) เป็นครั้งแรก เพื่อหารือและแลกเปลี่ยนประสบการณ์ที่ท้าทาย รวมถึงพัฒนาการต่าง ๆ ที่เกิดขึ้นในภูมิภาคยุโรปและเอเชีย ในวันที่ 12 มีนาคม 2564 นี้
นางสาวรื่นวดี สุวรรณมงคล เลขาธิการ ก.ล.ต. กล่าวว่า “สำนักงานได้เสนอเป็นเจ้าภาพจัดประชุม IOSCO Asia-Pacific Regional Committee (APRC) เมื่อเดือนพฤษภาคม 2562 และได้ประสานกับ ASIFMA และ Afore Consulting ในการจัดประชุม EU-Asia Financial Services Dialogue ต่อเนื่องในวันที่ 12 มีนาคม 2564 ซึ่งได้รับเกียรติจากนายอาคม เติมพิทยาไพสิฐ รัฐมนตรีว่าการกระทรวงการคลัง กล่าวเปิดการประชุม ดังกล่าว
การจัดประชุม EU-Asia Financial Services Dialogue ในครั้งนี้ นับเป็นโอกาสอันดีที่มีผู้แทนจากหลายหน่วยงาน ทั้งหน่วยงานกำกับดูแล หน่วยงานกำหนดนโยบาย และองค์กรระหว่างประเทศ เช่น IOSCO, European Commission (EC), European Securities and Markets Authority (ESMA) รวมทั้ง ภาคเอกชนและผู้ประกอบธุรกิจจากทั้งภูมิภาคยุโรปและเอเชีย ร่วมแลกเปลี่ยนประสบการณ์ในประเด็นความท้าทายต่อการพัฒนาตลาดทุน รวมถึงพัฒนาการต่าง ๆ ที่เกิดขึ้นในแต่ละภูมิภาค ในหัวข้อ Regulatory Alignment & Deference (การลดความไม่สอดคล้องกันของแนวทางการกำกับดูแลและการออกกฎเกณฑ์ต่าง ๆ) และ Use of technology in financial services (การใช้เทคโนโลยีในการให้บริการทางการเงิน) รวมไปถึงการฟื้นตัวจากการแพร่ระบาดของ COVID-19 และการเงินที่ยั่งยืน ซึ่งจะเป็นส่วนสำคัญที่ช่วยขับเคลื่อนให้ไปสู่เป้าหมายการพัฒนาตลาดทุนไทยที่เติบโตอย่างยั่งยืนและทัดเทียมสากล”